पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की दूसरी घातक लहर के बाद अब पाबंदियों का दौर शुरू हो गया है। जिले में भले ही धारा-144 लागू हो लेकिन लागू की गई पाबंदियों की पालना की बजाय धज्जियां उड़ती नजर आई। माइक्रो कंटेनमेंट जोन सहित विभिन्न स्थानों पर जहां सोशल डिस्टेंसिंग टूटती दिखी वहीं अधिकांश लोग बिना मास्क दिखाई दिए।
जिले में शनिवार को 9 ओर कोरोना संक्रमितों की मौत हो गई, वहीं 312 नए कोरोना संक्रमित मरीज मिले हैं। अब जिले में कुल संक्रमितों की संख्या 10,327 हो गई है। राहत की बात यह रही कि एक मई को 264 कोरोना संक्रमित ठीक भी हुए हैं। जिले में एक्टिव पॉजिटिव केस की संख्या 1,592 हैं। अब तक मरने वालों की संख्या 228 पहुंच गई है।
कोरोना वायरस महामारी के बढते संक्रमण के मध्यनजर डीसी जयबीर सिंह आर्य ने सरल केन्द्र, ई-दिशा केन्द्र, व अंत्योदय भवन में तीन मई सोमवार से आगामी आदेशों तक पब्लिक डीलिंग के कार्यों को बन्द करने के आदेश जारी किए।
हनुमान ढाणी चौक पर बिना मास्क दिखे मजदूर-मिस्त्री
जिला आपदा प्रबंधन प्राधिकरण के चेयरमैन एवं जिलाधीश जयबीर सिंह आर्य ने शुक्रवार को शहर के हनुमान ढाणी व हनुमान गेट में कोविड-19 के 22 पॉजिटिव केस आने पर कोविड-19 कंटेनमेंट प्लान के प्रोटोकॉल के तहत इन्हें माइक्रो कंटेनमेंट जोन घोषित किया है।
इसके विपरित शनिवार सुबह हनुमान ढाणी चौक पर दर्जनों की संख्या में मौजूद मजदूर व मिस्त्री खुलेआम धारा-144 की उल्लंघना और माइक्रो कंटेनमेंट जोन के लिए जारी गाइडलाइन की अवहेलना करते देखे गए। इनमें से अधिकतर मजदूर-मिस्त्री ने मास्क नहीं लगाया हुआ था। यहां सोशल डिस्टेंसिंग की पालना बिल्कुल भी नहीं की जा रही है।
अधिकारियों, कर्मचारियों को किया गया है नियुक्त
माइक्रो कंटेनमेंट जोन में एसडीओ भिवानी राकेश कुमार को ड्यूटी मजिस्ट्रेट नियुक्त किया गया है। जिला खाद्य आपूर्ति नियंत्रक एवं डीएमईओ इस क्षेत्र में जरूरी वस्तुओं जैसे राशन, दूध, खाद्य सामग्री व दवाइयां संक्रमितों तक उपलब्ध कराने का कार्य देखेंगे और कार्यकारी अधीक्षक जनस्वास्थ्य विभाग पेयजल की आपूर्ति सुनिश्चित करेंगे।
इसके साथ ही मुख्य चिकित्सा अधिकारी इस क्षेत्र में एंबुलेंस व अन्य पैरामेडिकल स्टाफ पर नजर रखेंगे। माइक्रो कंटेनमेंट जोन में जनता की आवाजाही पर पूर्णत: प्रतिबंध रहेगा। इस क्षेत्र में आशा वर्कर, एएनएम व एडब्ल्यू डब्ल्यू द्वारा घर-घर जाकर लोगों की थर्मल चैकिंग की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn